“Ўзиккиламчиранглиметалл” АЖ акциядорларининг 2021 йил “29” октябрдаги

умумий йиғилиши қарорига асосан,

**ТАСДИҚЛАНГАН**

**“Ўзиккиламчиранглиметалл” АЖ**

**КУЗАТУВ КЕНГАШИ АЪЗОЛАРИГА ҲАҚ ТЎЛАШ**

**ТАРТИБИ ТЎҒРИСИДАГИ**

**НИЗОМ**

**МУНДАРИЖА**

[I. УМУМИЙ ҚОИДАЛАР .........](#_Toc448778846)3

[II. НИЗОМДА ҚЎЛЛАНИЛАДИГАН АСОСИЙ ТУШУНЧАЛАР](#_Toc448778847) 3

[III. КУЗАТУВ КЕНГАШИ АЪЗОЛАРИНИ РАҒБАТЛАНТИРИШ МЕЗОНЛАРИ](#_Toc448778848) 4

[IV. КУЗАТУВ КЕНГАШИ АЪЗОЛАРИНИ РАҒБАТЛАНТИРИШНИНГ МАНБАЛАРИ 4](#_Toc448778849)

[V. КУЗАТУВ КЕНГАШИ АЪЗОЛАРИНИ РАҒБАТЛАНТИРИШНИНГ МИҚДОРИ ВА ДАВРИЙЛИГИ 4](#_Toc448778850)

[VI. ЯКУНИЙ ҚОИДАЛАР](#_Toc448778851) 6

**I. УМУМИЙ ҚОИДАЛАР**

1. Мазкур Низом Ўзбекистон Республикасининг Фуқаролик кодекси, Меҳнат кодекси, “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуни ҳамда Ўзбекистон Республикаси Вазирлар Маҳкамасининг “2021-2025 йилларда давлат иштирокидаги корхоналарни бошқариш ва ислоҳ қилиш стратегиясини тасдиқлаш тўғрисида” 2021 йил   
29 мартдаги 166-сон қарорига ҳамда мазкур қарор билан тасдиқланган   
2021-2025 йилларда давлат иштирокидаги корхоналарни бошқариш ва ислоҳ қилиш стратегиясига мувофиқ ишлаб чиқилган бўлиб, “Ўзиккиламчиранглиметалл” АЖнинг кузатув кенгаши аъзоларига ҳақ тўлаш тартибини белгилайди.

2. Мазкур Низом ҳамда унга киритиладиган ўзгартириш ва қўшимчалар акциядорларнинг умумий йиғилиши қарори билан тасдиқланади.

3. Кузатув кенгашининг мустақил аъзосига нисбатан акциядорларнинг умумий йиғилиши (ягона акциядор) қарори билан ҳақ тўлашнинг бошқача тартиби белгиланиши мумкин.

**II. НИЗОМДА ҚЎЛЛАНИЛАДИГАН АСОСИЙ ТУШУНЧАЛАР**

4. Ушбу Низомда қуйидаги асосий тушунчалардан фойдаланилади:

**кузатув кенгаши** – жамият фаолиятига умумий раҳбарликни амалга оширадиган ва унга “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуни ва жамият Устави ҳамда ички меъёрий ҳужжатлари билан юклатилган вазифаларни амалга оширадиган бошқарув органи.

**кузатув кенгаши аъзолари** – “Акциядорлик жамиятлари   
ва акциядорларнинг ҳуқуқларини ҳимоя қилиш тўғрисида”гиҚонунда ва жамият Устави ҳамда ички меъёрий ҳужжатларида назарда тутилган тартибда акциядорлар умумий йиғилиши (ягона акциядор) қарори билан кузатув кенгаши таркибига сайланган шахслар.

**доимий тўланадиган ҳақ** – кузатув кенгаши аъзоларининг кузатув кенгаши йиғилишларидаги шахсий иштироки учун ҳар ойда амалга ошириладиган тўлов.

**қўшимча тўланадиган ҳақ** – ҳар чорак ёки йил якуни бўйича корпоратив бошқарув тизимини баҳолаш натижаларидан келиб чиқиб тўланадиган ҳақ;

**МҲТЭКМ** – Ўзбекистон Республикасида белгиланган меҳнатга ҳақ тўлашнинг энг кам миқдори.

**III. КУЗАТУВ КЕНГАШИ АЪЗОЛАРИНИ РАҒБАТЛАНТИРИШ МЕЗОНЛАРИ**

5. Кузатув кенгаши раиси ва аъзоларини рағбатлантириш уларнинг мажлислардаги шахсий иштирокига ҳамда жамиятда жорий этилган корпоратив бошқарув тизимини баҳолаш натижаларига қараб белгиланади.

6. Кузатув кенгаши раиси ва аъзоларига доимий ва қўшимча тўланадиган ҳақ йиғилишлардаги уларнинг шахсий иштирокига қараб, фақат улар иштирок этган йиғилишларига мутаносиб равишда тўланади (иштирок этган йиғилишларнинг жами ўтказилган йиғилишларга нисбати).

Кузатув кенгашининг мажлисларида видеоконференцалоқа тизими орқали, электрон овоз (e-VOTE) бериш йўли ёки бошқа ахборот технологияларини қўллаган ҳолда иштирок этиш ҳам шахсий иштирок сифатида баҳоланади.

7. Кузатув кенгаши раиси ва аъзоларига доимий ва қўшимча тўланадиган ҳақ учун имзоланган кузатув кенгаши йиғилиши баённомалари асос бўлиб ҳисобланади.

8. Кузатув кенгашининг аъзоларига тўланадиган ҳақ учун маблағлар суммаси даромадлар ва харажатлар сметасида акс эттирилиши лозим.

Мукофот пуллари тўланиши билан боғлиқ харажатлар жамиятнинг давр харажатларига киритилади ва бу тўғрисида жамият бухгалтерияси тегишли проводкаларни амалга оширади.

9. Кузатув кенгаши раиси ва аъзоларига ҳақ уларнинг молия йили давомида кузатув кенгаши аъзоси вазифасини бажариш вақтига мутаносиб равишда тўланади.

Агарда кузатув кенгаши аъзоси ваколати муддатидан олдин бекор қилинса, унга доимий ва қўшимча тўланадиган ҳақ ҳисоблаш ва тўлаш жамият кузатув кенгаши аъзоси вазифасини бажаришнинг ҳақиқий вақтини ҳисобга олган ҳолда амалга оширилади.

**IV. КУЗАТУВ КЕНГАШИ АЪЗОЛАРИНИ РАҒБАТЛАНТИРИШНИНГ МАНБАЛАРИ ВА УНИ ОШКОР ЭТИШ**

10. Жамиятнинг айланма (пул) маблағлари кузатув кенгаши раиси ва аъзоларига ҳақ тўлашнинг манбаси ҳисобланади.

11. Ушбу Низомга мувофиқ кузатув кенгаши аъзоларига тўланган ҳақ миқдори тўғрисидаги маълумотлар ҳар йили жамиятнинг корпоратив веб-сайти ҳамда openinfo.uz ягона ахборот порталида ошкор этилиши лозим.

**V. КУЗАТУВ КЕНГАШИ АЪЗОЛАРИНИ РАҒБАТЛАНТИРИШНИНГ МИҚДОРИ ВА ДАВРИЙЛИГИ**

12. Жамият кузатув кенгаши раиси ва аъзоларини моддий рағбатлантириш мақсадида доимий ҳамда қўшимча ҳақ тўланади.

13. Кузатув кенгаши раиси ва аъзоларига **доимий ҳақ** уларнинг кузатув кенгаши мажлисларидаги шахсий иштирокига қараб ҳар ойда қуйидагича белгиланади:

кузатув кенгаши раисига – **МҲТЭКМнинг 6 баробари миқдорида;**

кузатув кенгашининг ҳар бир аъзосига – **МҲТЭКМнинг 5 баробари миқдорида.**

14. Кузатув кенгаши раиси ва аъзоларига **қўшимча ҳақ** ҳар чорак ёки йил якуни бўйича мустақил ташкилот томонидан жамиятнинг корпоратив бошқарув тизимини баҳолаш натижаларидан келиб чиқиб амалга оширилади.

15. Мустақил баҳолаш натижалари кузатув кенгаши раиси ва аъзоларига тўланадиган қўшимча ҳақ учун асос ҳисобланади.

16. Мустақил ташкилот томонидан жамиятнинг корпоратив бошқарув тизими қониқарсиз, паст, қониқарли ва юқори деб баҳоланади.

17. Қўшимча ҳақ кузатув кенгаши раиси ва аъзосига қуйидаги миқдорда белгиланади:

а) қониқарсиз ва паст деб топилганда – мукофот ҳисобланмайди   
ва тўланмайди;

б) қониқарли деб топилганда – кузатув кенгаши раиси ва ҳар бир аъзосига **МҲТЭКМнинг 6 баробари миқдорида**;

в) юқори деб топилганда – кузатув кенгаши раиси ва ҳар бир аъзосига **МҲТЭКМнинг 5 баробари миқдорида**.

18. Жамият кузатув кенгаши раиси ва аъзосига қўшимча ҳақ баҳолаш натижаларидан келиб чиқиб, қатнашган йиғилишларига мутаносиб равишда тўланади.

19. Жамият кузатув кенгаши аъзоларига доимий ҳақ чорак якунлари бўйича кузатув кенгаши мажлиси ўтказилганидан сўнг кўпи билан 15 кун муддатда, шунингдек, қўшимча ҳақ корпоратив бошқарув тизимини баҳолаш натижалари тасдиқланганидан сўнг бир ойдан кечиктирмай белгиланган тартибда тўланади.

20. Жамият кузатув кенгаши аъзоларига тегишли маблағлари уларнинг шахсий ҳисоб рақамларига ёки уларга хизмат кўрсатувчи банкларда очилган пластик карталарга ўтказиш йўли билан амалдаги қонунчилик билан ўрнатилган миқдор ва тартибда солиқ тўловларини ҳисобга олган ҳолда тўланади.

21. Кузатув кенгаши аъзоларининг реквизитлари уларнинг аризалари асосида белгиланади.

22. Корпоратив маслаҳатчи ёки ушбу вазифага масъул шахс кузатув кенгаши аъзоларига:

доимий ҳақ тўлаш учун – ой якунлари бўйича кузатув кенгаши мажлиси ўтказилганидан сўнг кўпи билан 10 кун муддатда;

қўшимча ҳақ тўлаш учун – корпоратив бошқарув тизимини баҳолаш натижалари тасдиқланганидан сўнг 10 кун муддатда жамият бухгалтериясига маълумот тақдим қилади ва ҳисобни юритади.

**VI. Якуний қоидалар**

23. Мазкур Низом ушбу Низомнинг 2-бандида кўрсатилган тартибда тасдиқланган кундан бошлаб кучга киради.

24. Мазкур Низомда назарда тутилмаган қоидалар амалдаги қонунчилик билан тартибга солинади.

25. Мазкур Низомнинг айрим нормалари Ўзбекистон Республикаси қонунчилигига ва (ёки) жамият Уставига зид келган тақдирда, улар ўз кучини йўқотади ва Ўзбекистон Республикаси қонун ҳужжатларининг ва жамиятнинг Уставидаги тегишли нормалар қўлланилади. Ушбу қоиданинг алоҳида нормаларининг бекор қилиниши бошқа нормаларнинг ва умумий қоидаларнинг бекор қилинишига олиб келмайди.